ጠቅላይ ሚኒስትር  ኃይለማሪያም በጊኒ ለታላላቅ ሰዎች የሚሠጠው የክብር ሽልማት ተበረከተላቸው
በምዕራብ አፍሪካ ጉብኝት እያደረጉ ያሉት ጠቅላይ ሚኒስትር ኃይለማርያም ደሳለኝ፥ በጊኒ በነበራቸው ቆይታ ነው ከሀገሪቱ ፕሬዚዳንት አልፋ ኮንዴ እጅ ሽልማቱ የተበረከተላቸው።በጊኒ በነበራቸው ቆይታም ኢትዮጵያና ጊኒ በፖለቲካ፣ ኢኮኖሚ፣ ንግድና ኢንቨስትመንት እንዲሁም በአፍሪካ ጉዳዮች ላይ ይበልጥ ተቀራርበው ለመስራት የሚያስችል ውይይት አካሂደዋል።በተጨማሪም በመሪዎችና በሚኒስትሮቻቸው ኮናክሪ ላይ ባደረጉት ውይይት፥ ሃገራቱ በጋራ ለመስራት የሚያስችል መግባባት ላይ መድረሳቸውን የጠቅላይ ሚኒስትሩ ልዩ መልዕክተኛ አምባሳደር ብርሃነ ገብረክርስቶስ  ገልጸዋል ።ከሃገሪቱ ፕሬዚዳንት አልፋ ኮንዴ ጋር በመሆን የመሐመድ አምስተኛን ደሴት፣ የኮናክሪን ወደብ እንዲሁም በፈረንሳይ ኩባንያ እየተገነባ ያለውን ብሉ ዞን መዝናኛን ጎብኝተዋል።ሁለቱ ሃገራት ግንኙነታቸውን በማደስ በተለያዩ መስኮች አብረው እንደሚሰሩና ጊኒ በእርሻ፣ በኢንዱስትሪና መሠረተ ልማት ግንባታዎች የኢትዮጵያን ተሞክሮ በመውሰድ የመሥራት ፍላጎት እንዳላትም ነው አምባሳደሩ የተናገሩት።(ኤፍ.ቢ.ሲ)